b'\n_START_ARTICLE_\nTREVI\n_START_PARAGRAPH_\nTREVI (pranc. Terrorisme, Radikalisme, Extremisme, Violence Internacionale)\xc2\xa0\xe2\x80\x93 1976\xe2\x80\x931993\xc2\xa0m. vyk\xc4\x99s Europos Bendrij\xc5\xb3 valstybi\xc5\xb3 neoficialus bendradarbiavimas kovoje su terorizmu ir organizuotu nusikalstamumu.\n_START_SECTION_\nIstorija\n_START_PARAGRAPH_\nVidaus saugumo klausimais auk\xc5\xa1ti pareig\xc5\xabnai ir ministrai, susirink\xc4\x99 dukart per metus, aptardavo bendrus veiksmus, strategijas, keisdavosi informacija ir dalydavosi patirtimi. Veik\xc4\x97 penkios specializuotos ekspert\xc5\xb3 grup\xc4\x97s. TREVI palaik\xc4\x97 ry\xc5\xa1ius su JAV, Kanada, Maroku, Norvegija ir \xc5\xa0veicarija._NEWLINE_TREVI netur\xc4\x97jo nuolatinio personalo, sekretoriato, b\xc5\xabstin\xc4\x97s ir l\xc4\x97\xc5\xa1\xc5\xb3. \xc4\xaesigaliojus Mastrichto sutar\xc4\x8diai 1993\xc2\xa0m. TREVI pagrindu sukurtas Europos S\xc4\x85jungos tre\xc4\x8diasis ramstis\xc2\xa0\xe2\x80\x93 bendradarbiavimas teisingumo ir vidaus reikal\xc5\xb3 srityse.'